Vryheidsfront Plus | Gauteng skole: Gedragskode moet bly
Tuis | Media Releases | Gauteng skole: Gedragskode moet bly
Gauteng skole: Gedragskode moet bly
Die VF Plus is bekommerd dat die LUR van onderwys in Gauteng, Panyaza Lesufi, summier gedragskodes by skole in Gauteng wil opskort. Die besluit kom na aanleiding van gebeure die afgelope twee dae by die Pretoria High School for Girls.
Die party se LPW in Gauteng, mnr. Philip van Staden, sê in reaksie hierop gedragskodes by skole moet behoue bly en dat ons samelewing georden moet word deur reëls en regulasies. Gedragskodes leer kinders van jongs af om respek vir hulself en hul medemense te verkry, om reëls en regulasies te eerbiedig en om sodoende wet en orde in 'n samelewing tot stand te bring.
Die VF Plus is bekommerd dat sonder gedragskodes, leerlinge in skole heeltemal handuit sal ruk en 'n situasie sal skep waar onvolwassenes volwassenes gaan hiet en gebied. Lesufi se ingryping hierdie week op aandrang van leerlinge wat nog nie volwasse is en ingeligte besluite kan neem nie, is reeds rede tot erge kommer.
"Die VF Plus is teen enige vorm van rassisme en diskriminasie gekant maar ek dink nie die LUR het dadelik agter die kap van die byl gekom nie. Ek dink hy het net soos altyd gehardloop met 'n saak om 'n punt en sy krag as LUR te bewys sonder om die nodige inligting in te samel en te beoordeel. In hierdie geval voel ons dat die LUR ook onvolwasse opgetree het".
Van Staden sê dat almal op skool tot op hede aan gedragskodes onderhewig was en niemand het iets daarvan oorgekom nie. Die vraag is waarom dit nou skielik 'n probleem is.
"Die LUR is ook aan 'n gedragskode onderhewig in die Gautengse Wetgewer net soos enige ander LUR, LPW, LP of raadslid van enige vorm van regering in Suid-Afrika. Indien hy gedragskodes by skole afskaf druis dit lynreg in met die eed wat hy afgelê het met sy inswering as LUR in 2014," sê Van Staden.